นายกรัฐมนตรี กล่าวถ้อยแถลงในการประชุมสุดยอดอาเซียน-จีน ครั้งที่ 25 นำเสนอ แนวทาง 4 ประการ ส่งเสริมการพัฒนาที่มั่นคง มั่งคั่งและยั่งยืนในภูมิภาค
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เข้าร่วมการประชุมสุดยอดอาเซียน-จีน ครั้งที่ 25 ณ กรุงพนมเปญ โดยมีสมเด็จอัคคมหาเสนาบดีเดโชฮุน เซน นายกรัฐมนตรีกัมพูชา เป็นประธานการประชุม เพื่อทบทวนความร่วมมือ กำหนดทิศทางความสัมพันธ์อาเซียน-จีน และแลกเปลี่ยนข้อคิดเห็นระหว่างประเทศร่วมกันนายกรัฐมนตรี ได้นำเสนอ 4 แนวทาง เพื่อส่งเสริมการพัฒนาของภูมิภาคที่มั่นคง มั่งคั่ง และยั่งยืน ได้แก่ เสริมสร้างหุ้นส่วนที่เข้มแข็งในด้านต่างๆ ได้แก่ สันติภาพความมั่นคง ความเจริญรุ่งเรือง การพัฒนาที่ยั่งยืนและมิตรภาพ สอดคล้องกับข้อเสนอ 5 ประการของประธานาธิบดีจีน ยึดมั่นต่อพหุภาคีนิยม ภูมิภาคนิยม ความเป็นแกนกลางของอาเซียนและสถาปัตยกรรมภูมิภาคที่มีอาเซียนเป็นแกนกลาง เพื่อก้าวเดินไปสู่ “อนาคตร่วมกัน” ไทยมุ่งหวังที่จะให้การสอดประสานความร่วมมือระหว่าง AOIP กับข้อริเริ่ม BRI ของจีน นำมาซึ่งผลประโยชน์ร่วมกันอย่างเป็นรูปธรรม มุ่งเน้นแนวทางการพัฒนาที่มีประชาชนเป็นศูนย์กลาง เพื่อยกระดับคุณภาพชีวิตของประชาชน ลดช่องว่างด้านการพัฒนา สอดคล้องกับวิสัยทัศน์ข้อริเริ่มการพัฒนาแห่งโลก ของจีน ยึดหลักการของการมีส่วนร่วม การพัฒนาร่วมกัน แสวงหาแนวทางพัฒนาเศรษฐกิจที่สร้างมูลค่าอย่างยั่งยืน พลิกโฉมประเทศและปรับโครงสร้างไปสู่ “เศรษฐกิจใหม่” ที่ขับเคลื่อนด้วยเทคโนโลยี นวัตกรรม และความคิดสร้างสรรค์ ยกระดับความตกลงการค้าเสรีอาเซียน-จีน ซึ่งรวมถึงเศรษฐกิจดิจิทัล เศรษฐกิจสร้างสรรค์และเศรษฐกิจสีเขียว เสถียรภาพและสันติภาพที่ยั่งยืน เป็นเงื่อนไขพื้นฐานสำหรับสภาพแวดล้อมที่เอื้อต่อการฟื้นตัวและการพัฒนาร่วมกันนอกจากนี้ ยินดีกับวาระครบรอบ 20 ปี ของปฏิญญาว่าด้วยแนวปฏิบัติของภาคีในทะเลจีนใต้และพร้อมที่จะร่วมมืออย่างเต็มที่เพื่อให้การจัดทำระเบียบปฏิบัติ COC ที่มีประสิทธิภาพ มีเนื้อหาครอบคลุม เพื่อให้ทะเลจีนใต้เป็นทะเลแห่งสันติภาพ เสถียรภาพ และการพัฒนาที่ยั่งยืน